CPN ทุ่ม 1.4 หมื่นล้าน ลุยผุดมิกซ์ยูส “นครสวรรค์-นครปฐม” บริการปี 67
CPN ทุ่ม 1.4 หมื่นล้าน ลุยผุดมิกซ์ยูส “นครสวรรค์-นครปฐม” เปิดบริการปี 67 เดินหน้าตามแผนลงทุน 5 ปี (65-69) ขยายโครงการครอบคลุมกว่า 30 จังหวัดทั่วประเทศ ตอกย้ำความเป็นผู้นำการพัฒนาโครงการมิกซ์ยูสและต่อยอดแผนธุรกิจ
CPN ทุ่ม 1.4 หมื่นล้าน ลุยผุดมิกซ์ยูส “นครสวรรค์-นครปฐม” เปิดบริการปี 67 ตามแผนลงทุน 5 ปี (65-69) ขยายโครงการครอบคลุมกว่า 30 จังหวัดทั่วประเทศ
2 พ.ย. 2565

นายชนวัฒน์ เอื้อวัฒนะสกุล ประธานเจ้าหน้าที่ฝ่ายพัฒนาและการพาณิชย์ บริษัท เซ็นทรัลพัฒนา จำกัด (มหาชน) หรือ CPN เปิดเผยว่า ตามแผนธุรกิจ 5 ปี (65-69) ของบริษัทจะลงทุนในธุรกิจหลักของเรารวมกว่า 120,000 ล้านบาท และขยายโครงการครอบคลุมกว่า 30 จังหวัดทั่วประเทศ เพื่อเป็นการตอกย้ำความเป็นผู้นำการพัฒนาโครงการมิกซ์ยูสและต่อยอดแผนธุรกิจ จะพัฒนาโครงการมิกซ์ยูสแห่งใหม่ 2 โครงการ ใช้งบลงทุน 14,000 ล้านบาท สร้างแลนด์มาร์กใหม่ใจกลางเมือง ยกระดับศักยภาพของจังหวัดทั้งทางด้านเศรษฐกิจและการท่องเที่ยว
โดย 2 โครงการประกอบด้วย 1.เซ็นทรัล นครสวรรค์ มูลค่าโครงการ 5,800 ล้านบาท บนที่ดิน 42 ไร่ ประกอบด้วยศูนย์การค้า GFA 76,000 ตร.ม. เปิดให้บริการช่วงไตรมาส 1/67 โรงแรม 200 ห้อง คอนโดมิเนียม และ Urban Park ขนาดใหญ่ 2 ไร่ นอกจากนี้ยังมี Neighbouring Component อย่างโรงพยาบาลชั้นนำที่เชื่อมโยงอยู่บน Master Plan ของโครงการ, 2.เซ็นทรัล นครปฐม มูลค่าโครงการ 8,200 ล้านบาท บนที่ดินเกือบ 100 ไร่ ประกอบด้วยศูนย์การค้า GFA 69,000 ตร.ม. เปิดให้บริการช่วงไตรมาส 2/67 โรงแรม 200 ห้อง คอนโดมิเนียม หมู่บ้านจัดสรรและ Urban Park ขนาดใหญ่ 4 ไร่ เปิดไตรมาส 2/67
อนึ่งบมจ.เซ็นทรัลพัฒนา แผนลงทุน 5 ปี มูลค่า 120,000 ล้านบาท เดินหน้าตามแผน “Retail-Led Mixed-Use Development” ตอกย้ำความแข็งแกร่งในการพัฒนาธุรกิจหลัก ได้แก่ ศูนย์การค้า 50 โครงการทั้งในและต่างประเทศและคอมมูนิตี้ มอลล์ 17 แห่ง ที่อยู่อาศัยรวมกว่า 70 โครงการ อาคารสำนักงานรวม 13 โครงการ และโรงแรมรวม 37 โครงการ พร้อมทั้งขับเคลื่อนสู่อนาคตภายใต้เจตจำนงค์ของแบรนด์ Imagining better futures for all ด้วยการสร้างและพัฒนาพื้นที่ที่มีคุณภาพเพื่อดูแลคนและชุมชน รวมถึงสิ่งแวดล้อมให้เติบโตควบคู่ไปกับการเดินหน้าทางเศรษฐกิจและขับเคลื่อนประเทศไทย